Predkladacia správa

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov Ministerstvo školstva Slovenskej republiky predkladá v spolupráci s Ministerstvom kultúry Slovenskej republiky na rokovanie vlády Slovenskej republiky návrh poslancov Národnej rady Slovenskej republiky  Rafaela Rafaja a Jána Slotu na vydanie zákona na podporu vlastenectva (tlač 1355).
Účelom predkladaného návrhu vrátane uvedenia  základných princípov, cieľov a foriem je stanovenie právnych pravidiel smerujúcich na podporu výchovy k vlastenectvu v Národnej rade Slovenskej republiky, vo vláde Slovenskej republiky, v štátnych a samosprávnych orgánoch, vo výchovno-vzdelávacom procese, vo  verejnoprávnych médiách a na športových podujatiach organizovaných  národnými športovými zväzmi  ako súčasti národného povedomia, vernosti a oddanosti k vlasti a  úsiliu  jej ochrany. Zároveň zavádza nový inštitút – Sľub vernosti Slovenskej republike. 
Návrh zákona by mal podľa predkladateľov v čase globalizácie prispieť k zvýšeniu pocitu hrdosti na vlasť, štát, tradície, mal by podporiť identitu občanov Slovenskej republiky a vedomie o štátnej suverenite a zvrchovanosti Slovenska.

Návrh stanoviska vlády Slovenskej republiky
Konštatujeme, že  návrh zákona na podporu  vlastenectva je v súlade so všeobecne - záväznými právnymi predpismi, ako aj s medzinárodnými zmluvami, ktorými je Slovenská republika viazaná.   Jeho cieľom je prehlbovať a udržiavať lojalitu občanov Slovenskej republiky voči štátu a pozdvihovať ich národnú identitu. Návrh zákona vo vzťahu k výchovno-vzdelávacieho systému  upravuje  umiestnenie štátneho znaku, štátnej zástavy, textu štátnej hymny a preambuly Ústavy Slovenskej republiky ako aj hranie štátnej hymny.
K návrhu zákona si uplatňujeme nasledovné pripomienky:
1.	Za úvodnú vetu návrhu zákona na podporu vlastenectva odporúčame vložiť „Čl. I“.
2.      V § 3 odsek 1 nepoužívať skratky – vypísať Ministerstvo školstva Slovenskej republiky, Ministerstvo kultúry Slovenskej republiky.
3.      V§ 6 odsek 2 –  odporúčame písmeno c) nahradiť písmenom b).
4.	§ 8 odporúčame z návrhu vypustiť a predmetnú úpravu zakotviť v článku II. návrhu.
5.	Vzhľadom na to, že zákon č. 308/2000 Z. z. o vysielaní a retransmisii bol novelizovaný zákonom č. 498/2009 Z. z., odporúčame do návrhu úvodnej vety doplniť zákon č.498/2009 Z. z.
6.	Znenie Čl. II odporúčame formulovať nasledovne:
V § 18 sa za odsek 3 vkladá nový odsek 4, ktorý znie:
„(4) Vysielateľ na základe zákona je ďalej povinný
a)      zabezpečiť v dennom programe hranie štátnej hymny Slovenskej republiky v čase od 23:30 hodiny do 00:30 hodiny tak, aby hranie štátnej hymny Slovenskej republiky bolo predelom medzi programovými zložkami a nebolo súčasťou reklamy a ani nenasledovalo bezprostredne pred reklamou alebo po reklame,
b)      zaradiť v rámci svojej programovej služby v deň štátneho sviatku alebo pamätného dňa program, ktorý je obsahovo a tematicky zameraný na štátny sviatok alebo pamätný deň.“
7.      Články III a IV odporúčame vypustiť a predmetnú úpravu zakotviť v článku II. návrhu.
8.      Časť B. Osobitná časť,   k § 5 – odporúčame zosúladiť odôvodnenie s textáciou predmetného paragrafu. Týka sa to sľubu vernosti vo vzťahu k vydaniu  cestovného pasu Slovenskej republiky a textácii na konci vety „a na začiatku školského roka žiaci základných a stredných škôl a to individuálne alebo hromadne“.
Záver
 
Ministerstvo školstva Slovenskej republiky v spolupráci s Ministerstvom kultúry Slovenskej republiky odporúčajú, aby vláda Slovenskej republiky s návrhom poslancov Národnej rady Slovenskej republiky Rafaela Rafaja a Jána Slotu na vydanie zákona na podporu vlastenectva vyslovila súhlas s tým, že budú akceptované vyššie uvedené odporúčania.